
1 PAKO


Moottoripyörä säksätti esiin kaupungin pohjoislaidalta, yskäisi pari öljynkatkuista savupilveä sokkeloisissa kortteleissa, löysi oikean kujan ja lähti seuraamaan sitä. Vanhaa 350-kuutioista Hondaa ohjasi rähjäisiin vaatteisiin pukeutunut, nelikymppinen mies, jonka kaulasta roikkui pieni radiopuhelin. Takana satulassa istui farkkuissa ja ulkoilutakissa hieman nuorempi nainen. Matkatavaroina heillä oli vain se mitä mahtui pyörän sivulaukkuihin ja naisen reppuun. Repusta pilkotti esiin käsinmaalatun puunuken pää.


Tie kiemurteli ylös pieniin kyläntapaisiin ja mitättömien, jyrkkärinteisten peltotilkkujen ympäröimiin maataloihin. Mitä korkeammalle he ajoivat, sitä louhikkoisempaa oli maasto. Jyrkistä nousuista huolimatta polkupyöräilijöitä näkyi. Heillä oli kapearenkaiset, monivaihteiset uudet pyörät, kypärät, vartalonmyötäinen asu ja tiukka ilme. He rehkivät ylös tien päätepisteeseen asti, mihin oli merkitty luonnonpuiston reittiopasteet, ja laskettelivat sieltä pyörryttävät syöksyt takaisin alas. Heidän pohkeensa olivat pahkuraisia ja kovia kuin kivet.


Kaksi hävittäjää kiisi matalalla kaupungin halki ja repi auki taivaan sen yltä. Sen kuultuaan mies pysäytti moottoripyörän. He nousivat satulasta ja kääntyivät katsomaan taakseen. Moottorin rytmikäs jumputus peitti ympäröivän metsikön äänet, mutta asutuksen suunnasta kantautuvat poliisien sireenit erottuivat selvästi.


Metropoli levittäytyi horisontin poikki, lännen tasangoilta itään lähes merelle asti, laajana, poltetun sienan ja teräksen värisenä, rähisevänä ja levottomana. Keskustaa halkova joki välähti auringon valossa, lasiset tornitalot sieppasivat heijastuksen ja sirottivat sen eteenpäin.


Ydinkeskustassa kipusi korkeuksiin mitä tutuin pilvenpiirtäjien rypäs, yrityskauppakeskuksen hilseinen terästetraedri, rahoitusyhtiöiden kulmikas tornitalo, korkeana neulana kohoava Globaldalen konttori ja Dassault Systèmesin kaksi puolikuun muotoista, kulkuputkilla yhdistettyä tornia. Pyramidi, Molo, Parsinneula ja Kissankehto, niin niitä kutsuttiin.


Pilvenpiirtäjiä vasten painautui kymmeniä matalampia, lasiteräksisiä rakennuksia, ja niiden väliköitä rytmittivät häpeämättömän sympaattiset pikku talot, jotka olivat unohtuneet sinne menneiltä vuosisadoilta. Älylaseilla olisi pystynyt erottamaan myös keskustan ylle kohoavat maineikkaat virtuaaliveistokset.


Laaja linnoitus piirtyi joen partaalle. Siinä oli kalliota kiertävä tukeva ulkomuuri, joka sulki sisäänsä useita linnanpihoja. Sen suojista lääninherra aikoinaan jakoi käskyjään, ja sen järkyttävän paksut seinät, jotka oli rakennettu yhtä järkyttävin uhrauksin, uhkuivat umpimielisyyttä ja voimaa. Juuri linnakkeen ympärille kaupunki oli alun perin kasvanutkin.


Kauempana arkkitehtuuri tyrskysi eri suuntiin ja jätti pölyisiä katukuiluja ajoneuvoille ja kaupungin jatkuvasti kasvavalle väestölle. Siellä täällä näkyi konttiasuntojen kirjavia rykelmiä, ja itälaidan slummi erottui ruskeana, reunoiltaan epämääräisenä tuhruna. Ilma oli raskas pakokaasuista ja lämpöpeitosta, jonka kaupunki oli teollistuessaan kasvattanut ja sen jälkeen kietonut yhä tiiviimmin ylleen. Kesät olivat muuttuneet kuumemmiksi ja talvet märemmiksi, ja samalla kaupungin sosiaalinen lämpötila oli noussut. Elämä oli kiireistä, värikästä ja infrastruktuurin horjahdellessa altista räjähdyksille.


Nyt keskustan alueelta nousi useita savupatsaita, niin mustia, että liekeissä paloi varmasti kumi, öljy ja erilaiset kemikaalit. Kuului kumea, viipynyt jyrähdys, josta etäisyyden takia oli vaikea sanoa, aiheuttiko sen ukkonen vai jokin räjähdys. Joen lähettyville alkoi hitaasti kasvaa uusi savupilvi.


He seurasivat vaitonaisina sen leviämistä. Sitten he kapusivat takaisin Hondan päälle, mies polkaisi sen käyntiin ja moottoripyörä jatkoi pakoaan kohti vuoristoa.









2 FUSEPOINT


Roskainen, tulitaistelujen runtelema asuinalue levittäytyi Jaken ympärillä. Fusepointissa mikään ei ollut arkipäiväisempää kuin taistelu. Koko peli oli suunniteltu taistelua varten, ja se mitä ei uuden yhteenoton aikana rikottu, oli syntynyt hajallisena jo piirustuspöydillä.


Pikku tulitikuiksi ja kivenmurusiksi moneen kertaan pommitettu puistikko oli aivan Jaken edessä, mutta se ei tarjonnut minkäänlaista suojaa.


– Mä en selvii täällä yksin. Tononi?


– Mä tuun, kuului rätisevä radioääni.


Teknisesti ääni olisi hyvin voinut olla syvän selkeä, stereofoninen ja 320-bittinen, mutta immersio vaati rätinää ja pauketta. Rutina oli käytännössä teollisuusstandardi näissä maailmoissa.


– Mis oot?


– Mä oon tääl varastoalueella.


– Ehditsä?


– Tarpeeks. Snipulla voin alottaa tosta katolta.


– Missä Zape on?


– Se jäi lagittaa johokki.


– Zape!? Ei kuulu mitään.


– Just. Onks siltä mikki kiinni?


– Just tuuballa tai jotain.


– Ei helvetti. Missä se oli viimeks?


– Bronxissa.


– Sillä lailla. Darpa, ootsä hollilla?


Toinen rätisevä ääni liittyi keskusteluun.


– Täällä olen.


– Mitään erikoista?


– Ei. Kerään matskuja.


– Pääset LZ:lle?


– Joo, ei ongelmaa.


– Ootsä Jake tulossa?


– No vittu Tono, en mä nyt LZ:lle. Kun pääsis edes tän aukion yli äksdee.


– Venaa pari sekkaa, suojaan.


– Ne tulee ylhäältä mä luulen, mä kuulen ääniä.


– Miksei kadulta?


– En mä tiedä. Ehkä ne osas arvata.


– Voitsä siirtyy siitä?


– Koetan tota käytävää. Hiippaan siitä mut sitten tulee kiire tuolla päässä. Meen nyt.


– Ok. Tuun sinne aukion laitaan.


– Ok.


Jake siirtyi pomminsirpaleiden runtelemaan pylväskäytävään. Käytävän puolivälissä yksi vihollistiimin jäsenistä ryntäsi yhtäkkiä oviaukosta Jaken eteen. Molemmat epäröivät sekunnin kymmenyksen, mutta lopulta Jake ampui nopeammin. Smg:n sarja kaatoi miehen. Vaimentamattoman aseen meteli kuului kovana ja kaikui kauas, joten Jake lähti saman juoksemaan. Hän otti seuraavan oviaukon, syöksyi sisään ja sitten jatkoi hitaasti kyyryssä syvemmälle taloon. Hän koetti mennä niin hiljaa kuin pystyi, mutta kolhi kiireessä romua ja kuuli heti juoksuaskelia yläkerrasta.


– Mä törmäsin yhteen, siis melkein törmäsin, Tononi sanoi. – Se oli selin ja kyttäs johokki päin huoltista.


– Okei. Mullon vähän kiire, ne muut tulee nyt perässä. Mä meen yli. Suojaa nyt sitte.


– Jes.


Jake juoksi talon läpi ja aukion laitaan. Takaa kuului murtuvien kattotiilien ropinaa ja ääniä, kun betoniseinää nuijittiin puhki. Peltitynnyri lähti vierimään. Raskaita askelia, jotka hiipuivat taakse Jaken juostessa. Laukauksia, kevyen sarjatuliaseen ääni. Mutta luodit eivät tulleetkaan Jaken suuntaansa, siellä ammuttiin jotakin muuta. Kuului kimeää kirkumista ja sitten Jake kuuli, kun raskas luoti sirahti ylitse ja mäjähti johonkin pehmeään takana. Sekuntia myöhemmin kuului Tononin aseen jyrkkä, synkeä jyrähdys. Jake jatkoi juoksuaan. Toinen kumea laukaus, ja nyt takaa kuului kirous.


Jake pääsi aukion toiseen laitaan, loikkasi matalan aidan yli ja maastoutui talon seinän viereen. Hän pujotti aseen piipun aidan rakoon ja tähtäili sen ylitse. Talosta kuului yhä ääniä.


– Tono, mikä tilanne?


– Mä sain yhden. Mut siel on varmaan vielä ainakin yksi, tai kaksi. Mut niillä on jotain ongelmia paikallisväestön kanssa.


– Paikallis... rite. Pitäskö soittaa Zaphodille, jos sillä on joku? Jos se ei tuu takas meillä on sikana matkaa LZ:lle. Jos muut menee full tiiminä ollaan alakynnessä.


– Niillä voi olla vaan pari tyyppiä enää jäljellä niilläki.


– Mut ei kaikilla.


– Mihin se Zape jäi?


– En tajua. Se ei vastannut eikä tagannu sijaintia. Varmana afkina koko ajan.


– Paskat. Zape! Zaphod! Saatana ZAPE!


– Jätetääks ja katotaan illalla uusiksi?


– Mä sanon et jatketaan. Ja jos se nyt kohta tulee.


– Ei se selvii yksin. Ja sit jos joku tiimi sattuu siihen –. Venaas, katon kartan.


– Ok. Darpa kaikki edelleen ok?


– Joo.


Jake avasi kartan ja zoomasi ulos rakennuksista. Se oli vain pieni maalaiskylä. Muutama surkea talo, jotka nököttivät lähellä toisiaan kuin hakien suojaa kalsealta, harmaalta maailmalta. Fusepointin maailma oli juuri sellainen.


Aukiolta kylän keskellä lähti tie kolmeen suuntaan. Tononi oli nyt passissa kaupungintalon tornissa, sieltä näkyi kaikki liike. Paitsi talojen sisälle ei näkynyt. Darpa oli suolla, siellä ei paljon jengiä liikkunut. Zaphod piti hakea ja se oli luultavasti jossakin Bronxissa.


Bronx oli ruosteen ja pomminsirpaleiden kirjoma suurkaupunki, jonka lähin liittymä oli vain parin kilometrin päässä. He voisivat mennä sinne. Kaupungin keskustaan ei ollut mitään asiaa näillä varusteilla, siellä sai luodin nahkaansa tai taudin, mutta Zaphodin kämppä oli cityn tällä laidalla.


– Voitasko me nyt sitten kiertää Bronxin kautta?


– Riittääks safka ja vesi? Tononi kysyi. – Saitsä Jake mitään?


– En mä saanu ku yhden kanisterin, kun nuo tuli.


– Saakeli. No jos tuollois matkalla joku kaivo joka ei ole pilaantunu. Mut pahempi ongelma on safka, mistä sitä saa?


– Olis pitäny leikellä kappaleita tosta tyypistä mutta kun ei ehtiny. Tono onks siellä mitään?


– Täällä ei ole kuin hämähäkinseittejä ja pölyä.


– Pitää sit vaan toivoa et matkalla löytyy jotain. Ja sit Bronx vois olla potentiaalinen.


– Joo. Okei, kierretään sieltä.


– Zaphod majailee siinä sillan lähellä, jos mennään ton maaston läpi ja sit joelle.


– Siinä ei ole mitään suojaa siinä sillalla. Ihan aukee.


– Sit jos ei muu auta pitää kahlata. Jos virta ei ole mikään paha.


– Darpa kuulitsä? Jake meinaa kahlata.


Darpa nauroi mikkiin.


– No mitä??


– Näet sitten kun näet sen joen.


– Jassoo. Darpa sulla ideoita safkasta?


– Mulla on jotain sammakoita.


– Mitä vittua?


– Siis jotain tämmösiä sammakon näköisiä otuksia, mut skannerin mukaan syötäviä.


– Öh, okei. Onks paljonkin?


– Nää riittää loppupäiväks meille kolmelle. Sit paskavettä yks kanisteri, jos Tononilla on vielä tabuja.


– On.


– Okei sitä pärjätään huomiseen. Meettekste nyt Bronxiin vai?


– Joo.


– Okei mä tuun siihen hollille. Täällon hiljasta tällä puolella.


– Ok. Tuutsä joen toista rantaa?


– Jollei siinä ole pesäkkeitä. Mä ehdin ekana sinne vahtaamaan sitä siltaa, ni voin ehkä suojata.


– Okei. Mennään.


Jake lähti ryömimään takaperin aidan luota ja jatkoi kunnes pääsi talon nurkan taakse. Siellä hän nousi pystyyn ja lähti hölkyttelemään talojen takana kasvavaan pikku metsikköön.


– Kunhan ei ole elukoita. Jos niitä joutuu paukuttelemaan niin vihut on heti perässä.


– Otetaan ongelma kerrallaan.


Itään oli vaan ruohikkoa ja länteen kivikkoa, joka olisi pitänyt ryömiä läpi. Liian hidasta. Jake katsoi taakseen ja näki Tononin tulevan matalana perässä.


– Valmiina?


– Joo paitti henkisesti. Mee hitaasti, mä en haluu osua mihinkään roinaan.


– Meinaatsä että ne vois olla vielä toimivia. Psyko.


– No kyl mä tiedän et ne voi olla. Artur hiplasi yhtä sellasta skanneria mitä ne pudottelee koneista, eikä jäbästä jääny jäljelle mitään.


– Rutto on kyllä isompi riski. Ei tarvi saada ku yks hyönteisparvi naamalle ja se alkaa.


– Joo.


Jake eteni supervarovaisesti ja tarkkaili jokaista liikahdusta. Hän kaarsi loivasti kohti etelää, katsoi välillä kompassia ja jatkoi kunnes pääsi puiden seasta ulos. Pieni kumpare toimi sopivasti näkösuojana kylään päin. Jake pisti juoksuksi ja Tononi seurasi hieman mutkitellen perässä. Joku olisi hyvin voinut keksiä tulla passiin kumpareella kasvavaan ruohikkoon. He pääsivät kuitenkin yli ongelmitta. Bronxin rapautuneet tornitalot piirsivät sakaraista viivaa horisonttiin, ne mitkä vielä seisoivat pystyssä. Jotain harmaata liikehti niiden välissä.


* * *


He ohittivat kasvimaita, joissa kasvoi pitkää maissia, hyppivät varovasti matalien aitojen yli ja kahlasivat ruohikossa. Askeleet jättivät siihen hienoiset painanteet. Jake kompastui johonkin metalliseen ja kaatui turvalleen maahan. Riistarauta napsahti hänen vasempaan käteensä kiinni ja piti.


– Ai saatana!


– Venaa mä tuun.


Tononi päästi Jaken irti ja kietoi siteen.


– Infektio?


– Ei tullu, Jake katsoi skanneria. Ja sitten karttaa. Kylä ja kasvimaat loppuivat, ja edessä päin oli vain autohalleja, huoltoasemia, autonraatoja ja hylättyjä motaribaareja. Hän katsoi maisemaa kartan ohitse: kyllä, piti paikkansa. Romua ja roskaa niin pitkälle kuin viitsi katsella, ja kaiken yllä tummat pilvet, jotka lupasivat sadetta. Ja nuo oudot usvanriekaleet Bronxin yllä. Jos sade tulisi, olisi pakko mennä suojaan.


– Tietä tuosta päästään suoraan. Jake katsoi uudestaan karttaa. – Mut vähän on aukeata.


– Ei voi. Jokainen, joka haluu täältä Bronxiin, menis tästä. Ja jättäs jonkun pitämään selustasta huolen. Ehkä väijytyksen.


– Meinaatko?


– Mä laittasin. Ainakin jos on raaka-aineet vähissä, mistäs niitä paremmin saa ku perässä tyhmänä juoksevista tyypeistä.


– No okei, väistetään sit. Mennään tuon penkan toiselta puolelta. Siinä on joku oja, ollaan suojassa jos pysytään matalana.


– Okei.


– Missä Darpa?


– Mä oon täällä sillalla jo. Missäs te?


– Chillaillaan täällä motarilla. Venaa.


Jake ja Tononi ryntäsivät tienpenkan yli kuivaan ojasyvennykseen ja jatkoivat matkaa. Runsaat puoli kilometriä edettyään he kuulivat puhetta. He menivät kyykkyyn ja hiippailivat varovasti ruosteisesta autosta ja parista suuresta heinäpaalista tehdyn suojan taakse. He näkivät kaksi pelaajaa suojavarusteissa, selin heihin, ja harkitsivat hyökkäämistä mutta päättivät sitten kuinkin jatkaa ohitse. Ei ollut varaa ottaa ylimääräisiä osumia.


Seuraava kilometri sujui tapauksettomasti. He näkivät joitakin peuroja, mutta eivät uskaltaneet ampua. Laukaus olisi kuulunut kauas. Vettä ei ollut missään, ja kanisteri oli huvennut jo puolilleen. Säteilyä tuntui olevan myös. Pienestä vajasta löytyneet ammukset olivat ainoa positiivinen juttu koko pitkällä matkalla.


Kun he pääsivät Bronxiin vievälle sillalle, Jake lähetti pingin. Darpa vastasi. Darpa oli passissa joen toisella puolella, aivan sillan kupeessa viisikerroksisen talon yläkerrassa. Joki kuohui edessä vihertävänä ja myrkyllisenä ja erittäin juomakelvottoman näköisenä. Se jopa hohti hieman.


– Okei, nyt mä tajuan, Jake sanoi.


Silta venyttäytyi veden yli. Pommit olivat iskeneet siihen reikiä sinne tänne, ja jokunen autonromu lojui kannella, yksi keikkumassa puolittain yli laidankin, mutta muuten silta oli entisellään. Ja täysin suojaton.


– Onksulla pateja Darpa? Jake kysyi.


– Joo, viis.


– Viisi? Ei jumalauta. Millä sä luulet että me päästään toi matkajos joku tulee? Toi on ainakin viissataa metriä!


– No älkää jääkö nysväämään kun tuutte yli vaan.


Tononi kiikaroi ympäristöä. Jake koetti keksiä merkkejä jengeistä. Tai olisiko väestöä piilossa autoissa tai jossain? He odottivat. Mitään liikettä ei näkynyt, joten lopulta he uskaltautuivat liikkeelle. He liukuivat rinnettä alas ja lähtivät juoksemaan asfaltoitua tietä, joka muuttui pian betoniseksi sillankanneksi.


Tononi juoksi edellä ja Jake perässä. He koettivat pitää liikkeensä mahdollisimman vaikeasti ennakoitavina. Ensimmäisen romuauton luona he pysähtyivät sen antamaan suojaan keräämään staminaa. Juoksu otti voimille.


Seuraava pätkä oli aukeampi. Jake jäi suojaamaan ja Tononi lähti taas edeltä. Suojaa ei ollut, mutta Darpa antaisi tulitukea tarvittaessa. Sniperin laukaukset ainakin demoralisoisivat hyökkääjiä, vaikka pateja ei monia ollutkaan.


Tononilla oli enää sadan metrin päässä sillan toisesta päästä, kun Jake huomasi mustat pisteet, jotka liikkuivat sillan yllä. Ne olivat aluksi liikkuneet satunnaisesti, kuin puuskittaisen tuulen kuljettavat roskat, mutta ne olivat vaivihkaa liittyneet pieniksi ryhmiksi, ja nyt ryhmät alkoivat liittyä yhteen suuremmaksi kokonaisuudeksi.


– Tononi, swarmi!


Tononi vilkaisi ylöspäin ja näki yllään suuren, tihenevän mustan pilven. Se liikehti kuin lintuparvi. Sen yksittäiset osat osasivat juuri pitää etäisyyden naapureihin, ja ne liikkuivat kuin yhtenä olentona. Näytti aivan kuin se olisi tunnustellut tai haistellut ilmaa ympärillään. Se ulotti ohuita kärhiä joka suuntaan, veti niitä taas takaisin, liikkui ja pyörteili. Mutta koko ajan se laskeutui alaspäin ja se oli jo melkein Tononin yllä, sillan kaupungin laidan ja Tononin välissä.


Tononi ei voinut muuta kuin jatkaa juoksua. Pilvi ei tuntunut reagoivan siihen mitenkään. Sillä ei ollut ehkä lainkaan kykyä aistia ääniä, muuten se olisi kuullut Tononin raskaiden saappaiden tömähtelyt sillankanteen. Mutta se kykeni seuraamaan lämpöä, ja Tononi hikoili ja säteili infrapunasäteilyä juostessaan. Pilvi pyörteili ja liikkui ohuiden, levittäytyi sillan ylle ja tuntui ottavan vastaan energiapulsseja altaan. Sitten se syöksähti alaspäin.


– No voi saatana, Jake kirosi.


Tononilla ei ollut mitään mahdollisuuksia. Pienet, särmikkäät lentävät koneet repivät hänet riekaleiksi muutamassa sekunnissa. Jake näki miten veri pursusi Tononin ruumiista ja Tononi kaatui. Koneet jatkoivat hyökkäyksiään vielä sittenkin, hajottivat Tononin asepuvun ja viilsivät kimpaleita hänen lihastaan. Lopulta Tononista ei ollut jäljellä muuta kuin luunkappaleita, vaatteiden riekaleita ja laaja roiskeinen lätäkkö verta. Ja tietysti snipu ja lippaat ja käsiase, niitä koneet eivät tuhonneet. Muutamat parven jäsenistä räpistelivät betonilla ehkä sotkeutuneina vaatteiden niitteihin tai nahkaremmeihin, mutta se oli marginaalinen menetys pilvelle, joka kohottautui taas sillan ylle. Valppaana. Se ei varmaankaan tietoisesti odottanut ketään, mutta Jake ei missään tapauksessa yrittäisi samaa tietä.


{Tononi has logged out.}


– Voi saatanan saatanan saatana.


– Oisko taktinen vetäytyminen? Darpa arveli.


– Joo. Mä en tosta mene.


Jake kurkisti varovasti sillankanteen repeytyneestä aukosta ja näki tukipilarin melkein sen alla. Joki kuohui alapuolella, mutta tukipilarin tyvessä oli pieni tasanne, johon hän voisi pysähtyä. Hänen ei tarvitsisi päästä kuin kahden pilarin matka toiselle rannalle.


Jake kiipesi varovasti betonin ja rautatankojen sekasotkua alaspäin, kunnes pääsi tukipilarille. Hän kaivoi repustaan ohuen hiilikuituköyden, kiinnitti kaukolaukaistavan lukkolaitteen ulkonevaan tukirautaan ja laskeutui köyden varassa alas. Tukipilarin tyvessä hän irrotti köyden, joka putosi alas. Hän kääri sen kerälle ja katsoi välimatkaa seuraavaan pilariin. Se näytti pitkältä, mutta luultavasti köysi riittäisi.


– Mitä sä hommaat siellä? Darpa kysyi.


– Runkkaan. Venaa nyt.


– Tononi kerto et se jatkaa huomenna.


– Voi vitun lusmu.


– Älä hatee, se menee duuniin kohta.


Jake irrotti lennokin repustaan, napsautti kameran siihen kiinni ja sitoi köyden toisen pään kopteriin. Hän laski kopterin lentoon, ohjasi sen toisen pilarin ympäri ja kiinnitti köyden pikalukolla. Hän teki toiselle päälle samoin ja kiristi köyden. Sitten hän hivuttautui yli. Matkalla hän katseli kuplivaa jokea allaan ja näki sielläkin autonraadon. Se oli puoliksi ruostunut, tai ehkä sulanut.


Pilarin luona hän irrotti köyden, lähetti kopterin seuraavalle ja ylitti välin samalla tavalla. Hän oli toisella rannalla.


– Jatketaan sit kahdestaan.


– Joo. Tuu ensin sieltä rapakosta.


– Mitä suurimmalla mielihyvällä.


Jake katseli vihertävää vettä, joka höyrysi ja tuntui syövyttävän maastohousujen lahkeita vain läsnäolollaan.


– Miks toi hohtaa tollei? Niinku se säteilisi tai jotain?


– Joo. Se on täynnä jotain radioaktiivista paskaa. Cherenkovin säteilyä. Ei kantsi siinäkään käkkiä kauaa.


Jake kiipesi kiireesti kivikkoista töyrästä ylös. Töyrään päällä oli kerrostalo, varmaan se jossa Darpa oli passissa.


– Olikse tämä punatiilinen missä oli joku sushimesta alakerrassa?


– Joo. Venaa, tuun alas. Vai oisko parempi mennä kattoja?


– Älä viitti.


– Okei.


– Mitä Zaphod?


– Vika pingi oli tunti sitten sen kämpillä.


– Onks siitä kuulunut mitään?


– Ei, mä soitinki sille mut ei tullu vastausta.


– No mennään ja katotaan.


– Joo.


Zaphod.2k3z, oikealta nimeltään René ei viihtynyt reaalimaailmassa.


Hahmonkehityspuukin oli siinä ihan perseestä, hän sanoi.


Siis vaikka panosti johonkin statsiin niin suurin osa pojoista hajosi jonnekin muualle. Eikä koskaan saanut selvää boostia skilleihin, eikä paljon trumpetit soinu kun leveloi. Statsit vaan jotenkin hissuksiin parani, jos parani.


Koulu meni minimipanostuksella. Sen jälkeen René sai oman kämpän, jonka vuokrat ja safkaan tuli apua tuista ja äidin avustuksista. René sanoi, sinänsä todenmukaisesti, että työmarkkinat olivat sekaisin, kävi silloin tällöin pakollisissa viranomaishaastatteluissa ja vietti ainakin 70 tuntia viikosta Chosen Pastin Yanglikissa.


Fusepointissa Renéä näki lähinnä silloin kun Chosenin kilta ei raidannut, eli useimmiten päivisin. Illat ja yöt menivät 50 hengen pomotaisteluissa.


Mutta Fusen René oli silti aloittanut ennemmin. Hän aloitti jo betan aikaan, ja hän oli ehtinyt hankkia paljon kaikenlaista harvinaista kamaa, joita oli vain pioneereilla. Hänellä oli myös asunto siellä.


Fusepointin kämpän sai teljettyä ja naamioitua niin etteivät muut sitä löytäneet. Eikä sijainti Bronxissa muutenkaan houkutellut turisteja. Se oli ollut Renéllä kauemmin kuin kämppä, jossa hänen fyysinen olemuksensa majaili. Oikeassa elämässä René oli muuttanut kaksi kertaa, ollut parissa lyhytikäisessä työssä, ja löytänyt tyttöystävän, joka lähti pian tajuttuaan muuttuneensa MMO-leskeksi. René suri eroa uppoutumalla vielä syvemmälle peleihin.


* * *


Kuusi korttelia oli todella pitkä matka, jos koko ajan piti varoa väijytyksiä ikkunoissa, kiertää infektiota kihiseviä raatokasoja ja varoa rottia ja niiden puremia. Puolivälissä he olivat joutua keskelle meneillään olevaa tulitaistelua, väistivät sitä sivukadulle ja pääsivät palaamaan reitille vasta kierrettyään monta korttelia.


Ryynäys tuliaseet tanassa toimi ehkä jossain areenasodassa, kun kerättiin frageja, mutta Fusepointissa rangaistus sellaisesta tuli nopeasti. Oli aina parempi pitää matalaa profiilia ja pysyä näkymättömissä. Mikä Bronxissa merkitsi sitä, että vietti paljon aikaa ojissa, roskakasoissa ja kujilla, joilla rotat ja tauti pesivät.


Eräs suurikokoinen rotanroikale loikkasi puolimatkassa Jaken kimppuun ja ehti puhkaista hampaillaan suojapuvun, ennen kuin Jake sai potkaistua sen irti.


– Miten kävi?


Jake katsoi infektiomittarin lukemat.


– Ei hätää.


– Tuo talo.


Jake katsoi rakennusta. Ihan samannäköinen halpa vuokra-asuntotalo kuin se minkä luota he lähtivätkin. Samanlaisia punatiilisiä, graffiteilla ja ruosteisilla paloportailla varusteltuja taloja oli ollut koko matkan. Bronx ei ollut kummoinen asuinpaikka nykyään kenellekään, mutta tämä alue ei ollut sitä ennen taudin puhkeamistakaan. Talon ulko-ovi oli naulattu umpeen, siinäkin se noudatti lähitalojen tyyliä.


– Mikä kerros?


– Kuudes tai seitsemäs.


He tuuppasivat raskaan roskasäiliön paloportaiden alle ja lähtivät kiipeämään.


– Tässähän ei ole mitään suojaa.


– Ei voi mitään. Mut tuskin noissa taloissa vahtaa kukaan enää. Eihän täällä ole mitään. Isommat konfliktit on markettialueella.


He pääsivät kuudenteen kerrokseen, jonka ikkunoissa oli vanerit. He kapusivat vielä yhden kerroksen, avasivat piilotetun kattoluukun ja laskeutuivat Zaphodin huoneeseen.


Asunnon sijainnin vuoksi siellä ei voinut olla ikkunoita, sen sijaan rakennuksen ulkoseinissä oli ovelasti piilotettuja kameroita, jotka välittivät kuvaa ikkunoilta näyttäviin monitoreihin. Katollakin oli yksi kamera, sinne aikoinaan pystytetyssä ja sittemmin hylätyssä radiomastossa. Asunnosta oli hyvä näköala joka suuntaan. Se nyt oli tietysti simulaatio, ja siis kaksinkertainen simulaatio, koska Bronxin kämppä itse sijaitsi Fusepointin servereillä, jotka sijaitsivat pitkin maailmaa valokuiduilla yhdistettyinä.


Zaphodilla oli kamerat myös eräällä metsäaukiolla spiraalivuorten takana, missä ei liikkunut juuri muuta kuin jokunen digitaalinen villieläin, joten yksi ikkunoista näytti suoraan terassille, kuin he olisivat olleet mökissä kirkasvetisen järven rannalla. Se riiteli todella pahasti kahden muun ikkunan näkymän kanssa.


Koska Fusepointin luonnonlait poikkesivat reaalimaailman laeista, oli varsin vaivatonta rakentaa huoneiston kahdelle seinälle huomaamattomat teleportit, jotka veivät pois Bronxista. Ulkoa mitaten Zaphodilla oli laajahko yksiö, mutta sisältä katsoen siinä oli kolme huonetta, jotka voivat olla eri mantereilla, eri planeetoilla ja vaikka eri aikakausilla. Nyt toinen huone oli näköjään kiertorataaluksella ja kolmas Chosen Pastin killan klubitilassa.


Teleportit olivat käsittämättömän kalliita, ja muita oksetti ajatellakin, kuinka kauan Zape oli grindannut materiaaleja ja rahaa niiden hankkimiseksi.


Tila oli täynnä harvinaisuuksia, joita Fusepointista ei helpolla löytänyt. Siellä oli retkikeitin, koristekasveja, vaatepuu ja artefakteja pudonneista lentoaluksista. Seinien ja kattojen liitoskohtia kiersi joka puolella monokromaattisen valon juovat, ja seinäpinta oli kauttaaltaan päällystetty Faraday-verkolla, joka kimalteli niissä kohden, missä sitä eivät peittäneet taulut, postikortit, metsästysmuistot tai hyllyt. Nurkassa oli pieni kamiina ja polttopuuteline, ja keskellä huonetta oli viihdekeskus. Sen luona oli kaksi nojatuolia. Zaphod oli niiden edessä ja koetti kävellä tuolien läpi, loputtomassa paikallaan pysyvässä kävelyliikkeessä.


Jake kosketti Zapea. Zape jatkoi liikettään.


– Pikkasen lagaa.


– Jake nääthä sä että koko yhteys on poikki.


– No mut miksei se vastaa mitään? Soitiksä sille?


– Soitin soitin. Pitäskö käydä kattoon. Sähän asut siellä lähellä?


– Joo. Ihan tossa naapurissa. Venaaksä vai?


Ei kantsi, mä lähen kans vek.


– Ok. Moro.


– Moi.


Jake logasi ulos, riisui roippeet ja koetti vielä turhaan soittaa. Sitten hän lähti ulos. René asui futiskentän toisella puolella, käytännössä vastapäätä.


Futiskentällä oli pari nappulaa pelleilemässä muovisella, kiinalaisella paskapallolla. Kentän ylitettyään Jake astui sisään, ohitti seinäsyvennyksessä makailevat asunnottomat, meni koodilla sisään katuovesta ja nousi toiseen kerrokseen. Hän soitti Renén ovikelloa. Sitten uudestaan. Kun vastausta ei kuulunut, Jake alkoi rummutella ovea avokämmenillä, lopuksi hän paukutti sitä nyrkillä, kunnes joku huusi jostakin yläkerroksista lopettamaan. Sisältä ei kuulunut minkäänlaista ääntä. Saattoihan René tietty olla jossakin käymässäkin.


Jake kumartui, työnsi postilaatikon läppää ja kurkisti sisään. Hän näki eteisen poikki yksiön olohuoneeseen, ja vaikka hän ei nähnyt koko huonetta, hän näki lattialla lojuvat kengät. Kengät olivat Renén Vejat ja ne sojottivat pystyssä kohti kattoa. Ne eivät sojottaneet yksinään, niiden sisällä oli myös jalat.


* * *


– Mikä maksaa?


Elise katsoi siilitukkaista miestä väsyneesti. Fasticksiin oli lappanut väkeä koko päivän, ja tyttö oli seissyt kassalla aamusta asti.


– Hetkinen, olkaa hyvä.


Tononi silmäisi grillin yli asiakasta ja sijoitti pari huonompaa sipulirengasta sämpylään. Tosin ne olivat kaikki aika lailla samanlaisia, ihan kuin sipulit olisivat kasvaneet makkaratangon muotoisina. Niin kuin geenimuuntelulla olisi kehitetty lajike, joka kasvoi maasta ylös valmiina sipulitankiona, joista sitten vain viipaloitiin tasalaatuisia kiekkoja loputtomiin.


Fasticks myi sämpylöitä ja pizzapaloja kaikille, jotka terveystrendien piittaamatta turvautuivat mieluummin pikaruokaketjun rasvalla ja piilosokerilla kyllästettyihin miinoihin. Ketju oli levinnyt kaikkialle ja tappanut lähes kaikki muut alan yritykset. Jokunen pikkukoju sinnitteli vielä, enemmänkin harrastuksen tai periaatteen vuoksi kuin siksi, että kilpailijana olisi varsinaisesti menestynyt.


– Toi matuko niitä väsää? Pistä vähän vauhtia siihen, ei mulloo koko päivää aikaa venata.


Tononi irvisti. Jätkä oli vähän yli parikymppinen, ylipainoinen, sillä oli tummanpuhuvat vaatteet ja avaimet ketjussa vyötäisillä. Se tuijotti pistävästi ja omahyväisen itsevarmasti Tononia. Perässä seisoi toinen, sen tukka oli kuin lattiaharja, pärstä parin päivän dokailun turvottama, vaatteet jotain armeijaylijäämää. Tononi sulloi leipään loput salaatit, pari viipaletta lihaa ja prässäsi kaiken grilliin.


– Ei oo siellä viidakossa oikeen opittu duunin tekoon vai mitä?


– Höhöhö, toinen hörötti.


– Mitä teille saisi olla? Elise kysyi höröttelijältä.


– Pistäs typy mulle vaan kalja.


– Yksi olut, selvä.


Elise pysytteli asiallisena. Tononi odotti sen hetken minkä laite tarvitsi hommaansa. Hän nojasi tiskiin ja hänen kyynärvartensa jännittyivät. Tononi ei ollut pienikokoinen, hän oli perinyt korsikalaisista sukujuuristaan sen verran kokoa, että yleensä tyypit eivät alkaneet tyhjän päiten vittuilla. Mutta duuni oli duuni. Jos sen halusi pitää, ei kannattanut räkiä sämpylään tai leipoa turpaan asiakkaita.


Grilli piippasi, Tononi poimi sämpylän, pakkasi sen paperiin ja antoi Eliselle. Tämä antoi sen ääliölle ja ääliö lähti vaappumaan toisen ääliön kanssa pöytään. Tononi katsoi, kun ne hivuttivat perseensä kevyille keinonahkatuoleille, jotka vinkuivat ilmaa ulos niin että se kuului kassalle saakka. Tukehtukaa pullaanne, Tononi toivotti.


Hän näki vaihdon tulevan takahuoneesta. Adelie, kaunis nainen, jolla oli vähän arabialaisia piirteitä ja pitkät kiharat hiukset, jotka olivat nyt nutturalla.


– Moi.


– Moi.


– Mites on menny?


– Aika normia. Aika paljon jengiä kyllä tänään. Ja aika raskasta sakkia.


– Varmaan ku tuollon noi miekkarit ulkona.


– Aijaa. Voinksmä lähtee nyt tauolle?


– Mee vaan.


– Tsemppiä.


Tononi lampsi takahuoneeseen, veti auki esiliinan nauhat ja avasi lokeron. Hän heitti essun sinne ja poimi lasit. Näytöllä näkyi Jakelta viesti. Tononi tekstasi takaisin.


mites zape?


se toipuu jo. ihan kondiksessa. ne vei sen sairaalaan ja se sai tipan ja kaikkea. mut se on ihan ok.


mitä se oli joku sairaskohtaus vai mitä?


eiku oli vaan ollu syömättä. oli jättäny safkaamisen vähiin monena päivänä. pelannu vaan.


no mut eihän me nyt 24/7?


joo mut kato se käviki vaan relaamassa fusessa. chosee se treenaa kaikki päivät.


René eli lähinnä rameneilla ja pizzoilla. Hänen rakkonsa oli hieman laajentunut, sillä raidit tuppasivat viivyttämään vessakäyntejä. Hän ei tuntenut naapureitaan. Lähiympäristöstä hän muisti lähinnä reitin kauppaan. René oli pätevä supportti missä vain mmorpgissa, ja hän oli myös malliesimerkki pelaajasukupolvesta, joka oli jäämässä historiaan.


Kilpailun kovetessa ammattilaiset joutuivat pitämään huolta myös fyysisestä kunnostaan. Myös ne miljoonat MMO-maailmojen duunarit, joiden surkeasti palkattuna työnä oli kansoittaa pelimaailma superrikkaiden pelaajasijoittajien – niin sanottujen valaiden – mielenkiinnon ylläpitämiseksi, joutuivat muistamaan venyttelytauot, virkistyspäivät ja edes jotenkuten kelvollisen ruokavalion.


Mutta René siivosi Bronxin asuntoaan, kantoi sinne vettä ja ruokatarvikkeita, yhtä metodisesti kuin mmopelaajat aina ja kaikkialla, jos vain nämä toiminnot oli implementoitu peliin. Ja rentoutui Bronxin asunnon virtuaalisella sohvalla katsomalla peliuutisia ja striimattuja lähetyksiä simuloidusta videoscreenistä omassa simuloidussa asunnossaan.


nii se turnaus?


se


että on hönö. eiks se nyt tajuu, että siitä ei tuu mitään, jos ei pidä itseään kunnossa.


joo no sillä on vähän menny alamäkeä, kun sen gimmafrendi jätti sen


minkähän vitun takia jätti en mä vaan arvaa sillä on sentään nyt kämppä


aijaa eiks sillä sitte ollu?


ei. kun muija lemppas sen, se goisi boompunkin lattialla häh? :D


joo no kun kimi ja wei on sen frendejä niin ne tarjos yöpaikan. se pelas päivät siellä ja sit ku mesta meni kiinni, se haki patjan ja meni nukkuu lattialle.


raffii.


heräs ku mesta avattii, söi jotain rameneita ja jatkoi. se oli vähän jumissa chosen pastiin silloin. katoin joskus ku se kehitti kahta hahmoa ja toista hiilas kolmannella, ku sillol kaks konetta ja kolme näyttöä päällä samaan aikaan. sit se torkku siihen näppikselle ku ei enää jaksanu.


tosi pro gamer


no emmä tiedä. aika sekasinhan se oli. mut oli se kova kyllä. ja 1.6:ssa ihan vitun kova. se ties heti missä tyypit spawnas ja listi ne ku jätkä vittu oli sekunnin ollu pelissä. ne ol ihan varmoja et se cheattas mut kyl se pelas ihan rehellisesti.


okei. mut nyt sillä on sitten kämppä.


sen faija vissiin hommas sen sille


ois kai ollut parempi pysyä boompunkissa, jos se on noin pro. millä se eli silloin?


emmä oo varma. oisko se saanu sossusta jotain. ja sit se vissiin päivitti niitä koneita tai jotain ja sai sillä ne ramenit.


aika hyvä diili oikeestaan


joo


no millos se on kunnossa? meinaan että pääsee jatkaa tota meidän missioo? :d


pari päivää kai. torstaina. mä kysyin, että käviskö ja se sano et joo.


okei. mullon kans vapaata sillon.


fine. laita viesti sit.


jes


Tononi otti kofeiinilla terästetyn sienikahvin ja paineli takaovelle. Fasticks oli kauppakeskuksen toisessa kerroksessa. Sen vieressä oli jäätelökauppa ja suutari, ja niiden ympärille levittäytyi terassi, jolla syyrialaiset kauppasivat kiinalaista muovirojua ja piratoituja älylaitteita. Tononi avasi oven ja astui eteistilaan. Siellä oli toinen ovi, joka johti varastokellareihin, ja portaat yläkerran liikehuoneistoihin. Lattialla oli paksu punainen matto. Seinät olivat tukevaa, vaaleankeltaiseksi maalattua betonia. Tononille tuli eteisessä aina flashback jostain pelistä, niin nytkin. Tuntui, että kohta kellarin oven läpi murtautuisi joku Lovecraftin hirviö. Tai yläkerrasta ryynäisi joku rynnäkkökiväärin kanssa. Se oli ehkä se punainen matto.


Mitään ei tullut kellarista. Tononi avasi ulko-oven. Heti kuului melua. Kaduilta alapuolelta kajahteli rytmikkäitä huutoja, sekalaista kolinaa ja marssimusiikkia. Kuulosti joltain kansallisaatepaskalta. Ilmankos Fasticksissa oli koko päivän ollut sellaista jengiä.


Tononi meni terassin kaiteelle ja nojautui katsomaan. Jep, nutipäitä koko katu täynnä. Niin kuin joku Chosen Pastin örkkilauma. Kumpikohan on kopioinut kumpaa, Tononi mietti hajamielisesti ja hörppi orzoa.


Natsit liikehtivät, keräilivät kimpsujaan ja kehittelivät marssijärjestystä. Olivat varmaan lähdössä taas larppaamaan jonnekin. Tononi pudotti tyhjän pahvimukin reunan yli, se putosi terassin tukirakenteiden ja roskakatoksen väliin, satojen muiden samanlaisten joukkoon. Hän haki reppunsa, tarkisti että läppäri oli liitetty aurinkopaneeliin ja lähti etsimään sopivaa tukikohtaa. Piti ne Fusepointinkin hommat hoitaa.









3 OLGA


The Lookalive oli pieni trendikäs terassikahvila lähellä Olgan työpaikkaa. Sinne oli hyvä paeta työpaikan likilaskuista ilmapiiriä. Olga selaili kirjaa. Kahvilassa ei ollut muita, paitsi aivan perällä, missä parikymppinen kundi pelasi jotakin mustankimaltava vr-kypärä päässään.


Oli alkanut sataa, hiljaista pientä vihmaa, joka kasteli kaiken ja ajautui ohuen tuulen tuomana terassin reunimmaisiin pöytiin. Vieressä kadulla autot liikkuivat sulavasti, vaihtoivat kaistoja varmuudella, johon pystyi vain tekoäly. Havaitessaan vanhemman automallin ja sen ihmiskuskin ne jättivät varovaisesti sille hieman enemmän tilaa.


Mies cruisaili sähköpyörällä jokea seurailevaa katua, pysähtyi kahvilan kohdalle ja lukitsi pyörän kiinni rispaantunutta plataania ympäröivään metallihäkkyrään. Hän näytti Olgan pituiselta, aavistuksen pyöreältä tai tanakalta, kuitenkin melko hyväkuntoiselta. Housut olivat liian tiukat, ja tukka hapsotti hassusti päälaelta ja takaa niin kuin mies olisi saksinut sen itse.


Mies ohitti sisään viittoilevan, mauttoman merenneitopatsaan ja käveli suoraan tiskille. Hän palasi sieltä pian terassille olut mukanaan ja katsahti Olgaa. Olga vilkaisi nopeasti, hymyili silmänräpäyksen ja palautti katseensa kirjaan. Mies seurasi katsetta. Se oli iso, epätrendikkään näköinen kirja, jossa oli hyvin vanhat kannet. Sellaisia voi löytää vain yliopistojen kirjastoista ja niissäkin piti laskeutua alempiin kellareihin ohi varastojen, katakombien ja kiveen jähmettyneiden paleoliittisten leiripaikkojen.


Mies joi kulauksen olutta ja istuutui. Olgan keskittyminen häiriintyi. Mies oli läsnä oleva sillä tietyllä kiusallisella tavalla niin kuin aikoisi kohta sanoa jotain.


– Moi, mies sitten sanoi odotetusti ja hymyili. Hymy paljasti epätasaiset ja hieman mustuneet hampaat. – Mitä luet?


– Morfologista analyysia arabian kielestä, Olga sanoi ja yskäisi, kun oli yhtäkkiä joutunut käyttämään ääntään tauon jälkeen.


Mies sulatteli tätä hetken. – Ihan tosi?


– Joo-o.


– Arabian kielessä taitaa olla paljon tutkittavaa? Paljon koukeroita ja viivoja. Kauniin näköistä kirjoitusta.


– Joo. Tää on enemmän kyllä puhekielestä ja sen morfeemeista.


– Opiskeletsä kielitieteitä tai jotain?


– Jotain, lähinnä. Minulla on oppilaita, jotka kaikki eivät puhu suomea. Mutta kyllä tämä ihan kiinnostaakin minua.


Lasit välkyttivät merkkivaloa, Olga siirsi katseen valotäplään ja luki sanan rehtori. Hän puhalsi yhden pitkän, hieman rahisevan huokauksen ja avasi yhteyden.


Mies odotti Olgan lopettavan, mutta kun alkoi näyttää siltä, että puhelu venyisi, hän haki oluensa seuraksi vielä kahvin. Kahvikoneen jyrinä ja suhina valtasi kahvion. Laite oli sen näköinen kuin se olisi toiminut höyryllä ja se olisi raahattu kahvion perälle jostakin steampunkmuseosta. Kone kurlutti ja rähisi ja höyrysi ja sai lopulta yskittyä kuppiin pari lirausta pikimustaa, tahmeasti valuvaa kahvia ja sen päälle vaahtoavaa maitoa.


Mies kantoi kupin varovasti pöytään. Syytä olikin, aito kahvi oli kallista. Olga päätti puhelun.


– Eli olet opettaja?


– Jep.


Olga katsoi pöydänpintaa. Siihen oli tussattu poliittisia iskulauseita, sukuelinten kuvia sekä koodeja, joiden merkitystä Olga ei osannut edes alkaa arvaamaan. Olga oli sen verran täynnä työpäivää ja puhumista, että häntä ei huvittanut kannatella keskustelua. Tuntui kuitenkin, että oli kysyttävä vuorostaan jotain:


– Mitä sä sitten teet?


– No mä olen toimittaja.


– Jaa. Onko hyvä duuni?


– Freenä mä olen. Ei tällä oikein elä.


– Vaikka nyt pitäs olla uutisoitavaa.


– Joo no isot uutistalot, niillä on vakkarinsa. On autot ja kuvausryhmät ja ne saa aina ensinnä tiedon tapahtumista. Tosi vaikeata pärjätä senttarina.


– Mitä sä sitten teet millä elät?


– Kaikenlaista. Hanttihommia, sekalaista sitä tätä.


Epäröivä sade tuntui saaneen jostain uutta varmuutta. Nyt se ei enää leijaillut sumuna, sen läpi tuli raskaampia pisaroita, jotka läiskyivät katuun ja rummuttivat yhä tiheämpää rytmiä terassin katokseen. Sateen yltymistä ei olisi huomannut, jollei välillä olisi unohtanut sitä ja sitten huomannut yhtäkkiä sen kiihtyneen.


– Pitää mennä treeneihin kohta, mies sanoi.


Koettaa tehdä itseään kiinnostavaksi, Olga ajatteli.


– Mitä treenaat?


– Kendoa.


– Siis mitä?


– Kendoa. Sellaista japanilaista miekkailua.


Ja mies alkoi selostamaan siitä japapiponialaisesta lajistaan. Miten siinä oli vain muutama hyökkäysmuoto ja niitä sitten treenattiin maailman tappiin asti. Kumarreltiin, ja odotettiin ja liikuttiin. Kunnioitusta ja niin edelleen. Miehet tykkäsivät aina luennoida harrastuksistaan. Motskareista, mangasta ja laservatupasseista. Niin kuin Max – tai exMax nykyään – jalkapallosta, se olisi puhunut vaikka koko päivän taktisista kuvioista ja treenikaverien jalkavaivoista.


Olga harkitsi lähtevänsä jonnekin muualle, mutta nyt ulkona satoi ja terassi oli varsin viihtyisä. Paitsi pikkarit olivat huonosti, niiden reuna painoi. Hän huomioi taas miestä, jonka suu kävi yhä:


– …ja jos sinä katsot netistä niitä matseja, tuskin olet katsonut mutta jos vaikka huvin vuoksi yksi, niin näet miten ne ensin vaanii ja sitten ne tulee niin äkkiä toistensa päälle että melkein liikettä ei erota, mä en usko…


– Mä käyn joogassa. Kaks kertaa viikossa.


– Aijaa? mies sanoi, äänensävyllä kuin Olga olisi juuri raahannut Ferrari-näyttelyyn vanhan Toyotan.


– Hathajoogaa yleensä. Tiedätkö?


– Niitä on hathaa ja lyengaria ja astangaa joo. Vaikka mitä.


Mies ei osannut sanoa enempää mutta ainakin se lopetti luennoimisen. Se nyppi croissantista murusia ja sneppaili niitä varpuselle, joka oli tullut pitämään sadetta terassin räystään alle. Varpunen naposteli niitä innokkaasti, kunnes sai niin ison palasen, että se katsoi parhaaksi siepata sen matkaansa ja lentää pois.


– Se avaa chakroja ja tukkeumia kehosta.


– Mä kokeilin joskus mutta ei se oikein toiminu mulle. Piti olla muka rentouttavaa ja muuta, mutta lähinnä vaan vitutti koko ajan. Anteeks vaan.


– Ei haittaa.


Sade kohisi tasaisesti, vettä läiskyi terassin alhaalta avonaisen aidan ali Olgan sandaaleille ja varpaille. Kohinassa oli turkoosi sävy.


Kärsiköhän nahka tuosta vedestä? Olga mietti. Jos se nyt oli aitoa nahkaa. Tietysti jotain pintanahkaa, koottu liimaamalla jostain taiwanilaisen muovinahkapajan lattialta lakaistusta töhnästä, ja sandaalit hajoaisivat hiutaleiksi heti kun Olga lähtisi terassilta.


Ulkoa kuului miehen huuto. Se alkoi ulinana, jota voi sanoa vain eläimelliseksi, ja muuttui sitten selkeämmin inhimilliseksi karjumiseksi. Kuului muitakin ääniä, niin kuin pieni ryhmä olisi vastannut huutoon. Olga katsoi ulos mutta ei nähnyt mitään terassin sumeiden lasien läpi. Huuto vaimeni. Hän ei viitsinyt mennä oviaukolle katsomaan.


– Ihmiset voivat pahoin, mies sanoi.


– Niin voivat, Olga myönteli. – Siksihän minä arvelinkin, että sinulla luulisi olevan nyt duunia. Eiks vaan ikävyydet ole uutisia?


– Ei se nyt ihan niinkään ole. Ovat hyvät jututkin uutisarvoisia.


– Kun ovat niin harvinaisia?


– Käsitin, että sinun mielestä just ikävyydet ovat harvinaisia, ja siksi uutisarvoisia.


– No mutta kumminkin pitää olla jotain erikoista.


– Ei nyt vaan. Voi taustoittaa, peilailla eri näkemyksiä, haastatella, etsiä taustalla vaikuttavia rakenteita…


Nyt se alkoi kertomaan työstään. Se oli toinen mistä miehet aina jaksoivat. Olga katseli pitkin lasia valuvia vesipisaroita. Vesi muodosti pieniä pystysuoria jokia ja puroja. Ne vaelsivat vääjäämättä ylhäältä alas, kuin elämä alusta loppuun. Jotenkin vertaus ei oikein toiminut. Miksi ei? Ehkä koska ne valuivat alas eivätkä vasemmalta oikealle. Miksi muuten aika miellettiin vasemmalta oikealle? Miksei vaikka ylhäältä alas tai takaa eteen? Johtuuko se kirjoitussuunnasta? Arabit varmaan mielsivät suunnan päinvastoin.


Poliisin hälytysajo viuhahti ohitse, se meni oikealta vasemmalle. Hetken terassi leimusi sinistä valoa ja sireenin uikutusta.


Sade alkoi rauhoittua, pisaroiden ohi saattoi jo erottaa pilkahduksia valoa. Valo valui alas pilviin syntyneistä raoista. Mies oli puhellut ja Olga oli kuunnellut hyvin hajamielisesti, katse ikkunalasissa. Lopulta mies taisi havaita, että hänen yleisönsä ei ollut paikalla. Hän nousi.


– No moi sitten.


– Ai sä meet? Et sä kastu?


– Se loppuu kohta.


– No moido.


Mies meni ulos, avasi pyörän lukon ja ajoi tielle. Äskeisiä meluajia ei näkynyt enää missään. Mies kääntyi ajamaan torin sivua ja oli törmätä liikennepuomiin, jonka rakentajat olivat pystyttäneet kadulle. Hän koetti väistää, mutta tilaa puomin ja ajotien välillä oli vähän. Hän tasapainoili ja vaihtoi painoaan puolelta toiselle. Hoippuessaan hitaasti eteenpäin pyörä ajautui lähelle katukiven reunaa ja oli lipsahtaa kiveykseltä alas, juuri kun robottibussi rymisteli kohti.


Mies vältti juuri putoamisen ja selvisi hengissä, ja Olga lakkasi seuraamasta hänen kulkuaan. Sää alkoi kirkastua, juuri sopivasti kun piti palata takaisin töihin. Mukavaa. Ajatus töistä ei ollut.


* * *


– No mutta onko se sinun mielestäsi muka huono ilma siellä?


Olga puristi puhelinta. Typerää, vanhaa, epäseksikästä tekniikkaa, jota oli yhä yleisesti käytössä työpaikoilla. Ei, ilma ei ollut huonoa. Se oli tukahduttavaa. Se haisi kemikaaleille, maakellarille ja homehtuneille sukille. Sitä olisi voinut leikellä veitsellä ja palasista olisi voinut tehdä paperipainoja. Hänen oli vaikea hengittää päivisin, hänellä oli päänsärkyä iltaisin ja hän yski kaikki yöt. Rehtori ei tuntunut uskovan. Sama ongelma oli ollut edellisessä luokkatilassa, ja nyt jos Olga valittaisi, se pitäisi luulotautisena. Tai niinhän se oli jo ääneen sanonutkin.


– Kyllä täällä on melko raskas ilma.


– Ikkunat ovat sitä varten että niillä tuuletetaan! Eikö se opittu jo omassa kouluiässä?


– Oppilaatkin valittaneet, ja se Camilla ja se uusi opettajakin lopetti.


– Jos tollasia uskoo niin sitten ei voi olla missään.


– Mutta siitä oli tutkimus. Ja tää on purkutalo...


– Ihan muista syistä. Päätöksessähän lukee selvästi, että vanhan tekniikan takia.


Niin varmaan, Olga ajatteli. Perinteiset kivitalot olivat vanhaa tekniikkaa eivätkä ne muistuttaneet kemiantehdasta. Eikä niissä ahdistanut henkeä. Rehtori ei piitannut, koska Olgan oppilaat maksoivat huonosti, he olivat valtion niukalla rahoituksella koulutettavaa, merkityksetöntä massaa. Parasta ennen -päiväyksen ohittaneita, niin kuin Sebastian sen muotoili.


Olga katseli luokkahuonetta. Huoneen kelmeänharmaa seinämaali kupruili, ja katonrajassa näkyi siellä täällä kellertäviä valumajälkiä. Muovibetonin murtuilleessa ja erittäin epäorgaanisessa pinnassa kasvoi jotakin hyvin sitkeää pientä kasvustoa.


– Eikä täällä ole vessapaperia, ja keittiön jääkaappi on täynnä homeisia ruokia. Kaapin häly vilkuttaa punaista. Ei siis vain yhtä tai kahta kippoa vaan ihan täynnä pilaantunutta moskaa. Kohta se alkaa mönkiä sieltä ulos omin avuin.


– Jäi varmaan niiltä remppaäijiltä jotka puhkoivat ne seinät. Mut ei kai tää nyt jostain vessapaperien puutteesta ole kiinni? Ja jääkaapinhan voi siivota! Ei tarvi kuin heittää roskiin vanhat. Mikä siinä on niin vaikeaa?


– No siis täältä puuttuu henkilökunta joka hoitaa nuo hommat. Mun pitää pyörittää näitä kursseja, eikös niin?


– Luulis, että jonkun vanhan eineskipon ehtii heittämään roskiin siinä välissä? Kannattaako kaikesta heti soittaa minulle? Jostain vanhoista mässyistä kaapissa?


* * *


Olga luovutti. Hän ei välittänyt enää. Hän ei välittänyt edes, kun luokkatilaan naulatut kattolevyt irtosivat kesken tunnin ja putosivat alas. Suurimmat laatat ohittivat täpärästi Olgan ja hajosivat lattiaan, ja hän sai vain hiuksiinsa muovimuruja ja pölyä. Opiskelijat, jotka olivat siihen asti omaksuneet vastahankaisen, kouluajoista perityn käsityksen opettajasta heidän vihollisenaan, katsoivat tapahtunutta ihmeissään Olga hymyili anteeksipyytävästi, rapsi pahimmat pölyt hiuksistaan ja veti tunnin loppuun.


Joku oppilaista silti soitti rehtorille, sillä iltapäivällä Olga sai uuden puhelun:


– Anna olla viimenen kerta kun pistät niitä soittamaan mulle!


– En minä ketään pistänyt soittamaan! Ihan itse etsivät numeron ja soittivat!


– Koetas nyt klaarata tää homma kunnolla läpi, ties vaikka olis tässä sulla sitten vakivirka tiedossa hehheh.


Hehheh itsellesi senkin limasieni, Olga ajatteli mutta vastasi vain:


– Ai sehän mielenkiintoista.


Loppuiäksi tänne? Olga ajatteli ja yski. Hän katkaisi, käveli ikkunalle ja avasi sen selälleen. Tulivyön toimistohotellit ja asuintalot levittäytyivät hänen edessään, vähän edempänä oli pieni kitulias puistikko, joka toimi yleisenä vessana. Kattojen yllä näkyivät myös Kissankehdon tornien ylimmät kerrokset ja Parsinneulan päätähuimaavan korkea piikki. Koska xr-lasit olivat vielä Olgan kasvoilla, lähimmät ydinkeskustan virtuaaliveistokset erottuivat selvästi. Hän näki Legeren vinossa lepäävää X:ää muistuttavan, jopa Parsinneulaa korkeamman monumentin, ja Kuukivet. Jälkimmäiset olivat runsaan vuorokauden pituisella kierroksellaan, nyt ilmeisesti Beverlyn yllä.


Katutyöt jatkuivat alapuolella. Koko ajoväylä oli hajotettu ja paljastuneet viemäriputket ja valokuitusykkyrät riippuivat kaivannossa vailla tukea. Siinä olivat kaupungin verisuonet ja hermot, joita pitkin vesi ja roskaposti vaelsivat. Mies alhaalla siirteli kiviä ja muistutti ainakin takaa päin Maxia, sama ruumiin kieli. Tai ehkä se oli kaikilla kivimiehillä.


Mies alkoi leikata kiveä jonkinlaisella sirkkelillä, ääni oli läpitunkeva ja Olgan joutui sulkemaan ikkunan. Heti ilma sisällä seisahtui ja alkoi tihentyä, läpsähti kiinni ikkunalasiin ja seinään ja ympäröi Olgan niin että tämä tunsi voimiensa valuvan pois.


Hän pakotti itsensä liikkeelle, pakkasi lasit reppuunsa ja laskeutui rappuun ja ulos. Hän väisteli jätesäkkivuoria, jotka jätehuoltosopimuksen rauettua taas kerran kasvoivat päivä päivältä, pääsi vähän siistimmälle kauppakadulle ja lounasravintolaan. Sieltä sai laakean lautasellinen salaattia, jossa oli aika lailla samat standardilisukkeet kuin muissakin salaattibaareissa. Annos oli vähän keskimääräistä pienempi, mutta hyvitykseksi lehdenpalat tarjoiltiin viisteisiltä lautasilta, jotka näyttivät jonkin muotoilukoulun opinnäytetöiltä.


Yskä tuntui pahentuneen. Olisiko kattolevyjen mukana tullut jotakin. Vanhoissa taloissa piilotteli vaikka mitä. Palonestoaineita, asbestia, homeitiöitä ja vanhoja peikkoja, jotka olivat asuneet eristeissä viime vuosisadalta, keränneet pahantahtoisuutta ja tulivat nyt räkimään sitä Olgan silmille.


Olga tarkisti esitteen, jota oli sommitellut iltapäivällä. Rehtori oli toivonut, että Olga loihtisi opistolle uuden nuorekkaamman ilmeen. Pitäisi houkutella uusia pelikehityksen opiskelijoita. Ne maksoivat hyvin koulutuksestaan. Joten Olga editoi etusivulta siinä olleet keski-ikäiset ja pisti tilalle animetukkaisen kundin ja nuoren tytön, jotka katsoivat avoimina ja virkkuina suoraan kohti kameraa ja tulevaisuutta.


Ei tuntunut juuri kuin hommassa olisi voinut toteuttaa luovuuttaan, sillä hänen tarvitsi vain kertoa algoritmille mitä halusi, ja se loi uuden kuvan. Ehkä parempi niin. Jos kirjoitti tai piirsi itse, sai vain seuraavassa työhaastattelussa huomata, että firman HR oli seulonut kaikki omat julkaisut etukäteen tekoälyllä ja luonut psykologisen profiilin.


Ensimmäistä kuvaa Olga ei kelpuuttanut, mutta toinen oli täydellinen. Algoritmi tarjosi vielä näistä aineksista renderointia täydeksi markkinointivideoksi, mutta Olga jätti sen toistaiseksi tekemättä.


Hän vilkaisi hänelle kohdennettua uutispäivitystä ja eksyi saman tien linkkisokkeloon. Olga näki somevirtaa, maastopaloja, mainoksia ja matkakuvia. Videon meressä kelluvasta jäävuoresta, joka sulaessaan käännähti kuin kahdeksansataa kerrostaloa. Deepfake-videoita supervaltojen johtajista, ilmakuvaa hurrikaanin jäljistä, paranoiaa ja salaliittoteorioita kihiseviä somekuplia.

